અમેરિકાના જ્યોર્જિયામાં ચોરીનો વિચિત્ર મામલો સામે આવ્યો છે. મોટા ભાગે રોકડની કે પછી સોના-ચાંદીના દાગીનાની ચોરી થયાની ફરિયાદો નોંધાતી હોય છે, પરંતુ જ્યોર્જિયામાં તો નૂડલ્સની ચોરી થયાની ફરિયાદ નોંધાઈ છે. વધારે આશ્ચર્યજનક વાત એ છે કે, ૨૦૦-૫૦૦ ડૉલરની નહીં, પણ અધધ એક લાખ ડૉલરની નૂડલ્સ કોઈ ચોરી ગયું છે. જ્યોર્જિયાની ફેયેટી કાઉન્ટીની પોલીસ એક લાખ ડૉલરની નૂડલ્સ ચોરી જનારા ભૂખ્યા ડાંસ ચોરની તલાશ કરી રહી છે. આખો મામલો કંઈક આવો છે. જ્યોર્જિયા ઇન્ટરસ્ટેટ હાઈ-વે પર આવેલા ચેવરલોન સ્ટોર ખાતે નૂડલ્સ અને સૂપનો જથ્થો ભરેલું ૫૩ ફૂટ લાંબું ટ્રેલર પાર્ક કરેલું હતું. આ ટ્રેલરના કન્ટેનરમાં એક લાખ ડૉલરની કિંમતની નૂડલ્સ અને સૂપનો જથ્થો ભરેલો હતો. નૂડલ્સ અને સૂપનો આ જથ્થો અન્યત્ર જગ્યાએ લઈ જવાનો હતો. દરમિયાન ચેવરલોન સ્ટોર ખાતે પાર્ક કરેલું નૂડલ્સ અને સૂપ ભરેલું કન્ટેનર જ ત્યાંથી ગાયબ થઈ ગયું હતું. સ્થાનિક પોલીસના શેરિફના જણાવ્યા મુજબ કોઈ ભેજાબાજ વ્યક્તિ નૂડલ્સ ભરેલું આખું કન્ટેનર જ ટ્રેલર સાથે ત્યાંથી હંકારી ગયો હતો. ટ્રેલરનો માલિક પણ એક લાખ ડૉલરની નૂડલ્સની ચોરી થયાનું જાણી સ્તબ્ધ થઈ ગયો હતો. જ્યોર્જિયાના અતિવ્યસ્ત હાઈવે પરથી આવી ચોરી થયાનું જાણી પોલીસ પણ વિચારમાં પડી ગઈ હતી. આટલી બધી નૂડલ્સનું તે ચોર આખરે કરશે શું તેની કોઈને કશી ખબર નથી. હાલમાં તો પોલીસ નૂડલ્સ ચોરી જનારા ભેજાબાજને શોધી રહી છે.